Tuensaajia pitäisi kohdella nykyistä tasapuolisemmin ja vuokrankorotuksille olisi saava stoppi, vaatii Kelan pääjohtaja Liisa Hyssälä Lännen Median haastattelussa.

Liisa Hyssälän mukaan eri sosiaalitukia pitäisi yhdistää ja hallintoa karsia. Hän kritisoi myös korkeaa vuokratasoa.­

Hyssälän mukaan työttömän yksin asuvan perusturva on vuodessa nettona 3 500–4 000 euroa heikompi kuin yksin asuvan eläkeläisen perusturva. Ero johtuu eläkeläisten paremmasta asumistuesta ja erilaisesta verokohtelusta.

– Onko köyhä eläkeläinen enemmän köyhä kuin köyhä työtön tai köyhä lapsiperhe? Yhteiskunnassa eri ryhmiä pitäisi kohdella samalla tavalla, Hyssälä sanoo Lännen Medialle.

Hyssälän mukaan eri sosiaalitukia pitäisi yhdistää ja hallintoa karsia. Eläkeläisten tuet Hyssälä niputtaisi yhteen eläkeläisten perustuloksi, koska nykyisellään järjestelmä on hänen mielestään liian kallis.

Vuokranantajien voitontavoittelu kuriin

Hyssälä puuttuisi myös asumistukijärjestelmään. Vuoden 2008 jälkeen reaaliset asumistukimenot ovat kasvaneet 600 miljoonalla. Viime vuonna erilaisiin asumistukiin kului verovaroja yli 1,7 miljardia euroa.

– Pelkät hallintokulut nielevät vuodessa 50 miljoonaa euroa. Kansantalous ja veronmaksajat eivät kestä enää nousua ja sitä, että byrokratiaa ei karsita -- Asumistuki on monimutkaisuutensa takia yksi kalleimmista järjestelmistä.

Hyssälä esittää myos, että vuokranantajien voitontavoittelulle laitetaan tarvittaessa piste verotuksella tai sääntelyllä.

– Vuokria maksetaan toimeentulotuella, josta arviolta 300 miljoonaa menee asumiseen. Vuokranantajat tietävät tämän. Ympäristöministeriön pitäisi selvittää vuokranantajien tulonmuodostus, ja sen jälkeen pitäisi tarvittaessa tiukentaa vuokranantajien kohtelua verotuksella tai sääntelyllä.